LUR in Mpumalanga gekaap, ontvoerSpeedy Mashilo (Foto: ANC Mpumalanga Provincial Caucus/Facebook) Speedy Mashilo, LUR vir menslike nedersettings in Mpumalanga, is gekaap en die aand laat eers in ŉ afgeleë gebied afgelaai. Die polisie het ŉ soektog van stapel gestuur na die verdagtes wat Mashilo, streeksvoorsitter van die ANC, gekaap het. Hy het Donderdag omstreeks 12:00 met sy Toyota Hilux-bakkie op die R568 tussen Ekangala en KwaMhlanga gery toe ŉ BMW hom skielik verbygesteek het. “Twee insittendes het vuurwapens op hom gerig en hom gedwing om stil te hou. Hy is in hul BMW ingeboender en hulle het met hom weggery terwyl ŉ derde persoon sy bakkie bestuur het,” sê brig. Selvy Mohlala, woordvoerder van die polisie. Die kapers het na die Oos-Rand met hom gery. “Hulle het by ŉ huis in ŉ informele nedersetting stilgehou en hom in ŉ ander motor ingedwing. Hulle het daarna in die rigting van Olifantsfontein (Tembisa) gery en hom omstreeks 20:00 in ŉ afgeleë gebied afgelaai. Hy het na ŉ nabygeleë pad gestap waar ŉ verbyganger in ŉ sekuriteitsvoertuig by hom stilgehou en hom gehelp het.” Die verdagtes het sy Toyota Hilux, bankkaarte, ŉ bruin sak met R25 000 kontant, kruideniersware, beursie, en gelisensieerde jaggeweer met 25 patrone gebuit. ŉ Saak van motorkaping is by die Olifantsfontein-polisiestasie aanhangig gemaak en dit is na KwaMhlanga oorgeplaas. Die ondersoek duur voort.